Carcaixent recolzarà la tasca de Creu Roja a la localitat
12 de Abril de 2019

Carcaixent

L’Ajuntament de Carcaixent s’ha compromés a recolzar la tasca de Creu Roja a la ciutat gràcies a la cessió d’ús de local signada per l’alcalde de Carcaixent, Paco Salom, amb el president del Comité Provincial de Creu Roja Espanyola en València, Rafael Gandía. Amb la signatura d’esta cessió d’un espai al Centre d’Empreses, a la qual també va assistir la regidora de Benestar Social, Teresa Oliver, el consistori recolzarà la tasca de l’ONG perquè puguen desenvolupar actuacions específiques a Carcaixent i atenció a usuaris.

Entre els diferents projectes que es portaran a cap en col·laboració amb Creu Roja es troben uns tallers de prevenció de Violència Masclista, adreçats principalment a l’alumnat del tercer cicle de Primària de tots els centres educatius del municipi. En les sessions, es tractarà de manera participativa la prevenció de la violència de gènere per tal de crear una ciutadania respectuosa i agents sensibilitzadors que promoguen la importància de la igualtat real en la nostra societat. Està previst que estos tallers es duguen a terme durant l’últim trimestre del present curs escolar.

Una altra de les propostes previstes és el suport i l'acompanyament per a persones en situació de risc i/o vulnerabilitat social. A partir del proper mes de maig es duran a terme diverses accions d’orientació, atenció i assessorament amb l’objectiu de promoure, millorar i/o augmentar les habilitats i capacitats de les persones i famílies participants per a millorar la seua situació social, relacional i laboral.

Estes accions s’engloben dins de les propostes de promoció vinculades a totes aquelles unitats de convivència i persones usuàries de serveis socials perceptores de la Renda Valenciana d’Inclusió, així com d’altres prestacions on l’activació individual siga valorada com un element de millora en la seua qualitat de vida.

La cessió i les activitats que es duran a terme suposen, en paraules de Paco Salom, una nova mostra de l’aposta de l’equip de govern per la política social centrada en la persones. Segons Salom, “Creu Roja desenvolupa una tasca molt important arreu del món, i calia posar els recursos necessaris per tal que poguera iniciar les seues actuacions també a Carcaixent”.

Per la seua part, Teresa Oliver assenyalava que la intenció de col·laborar amb Creu Roja va més enllà del sentit assistencialista tradicional. Oliver ha avançat que els projectes que van a desenvolupar-se relacionats amb l’atenció a persones en situació de vulnerabilitat o amb la sensibilització i prevenció de la violència “resultaran molt positius per a la localitat, per l’experiència que ja ha demostrat Creu Roja en altres àmbits i actuacions semblants”.